

**ประกาศมหาวิทยาลัยธรรมศาสตร์**

**ว่าด้วยหลักเกณฑ์****และวิธีการนับเวลาการดำรงตำแหน่งและปฏิบัติหน้าที่ในตำแหน่งทางวิชาการ พ.ศ. ๒๕๖๑**

-----------------------------

โดยที่สมควรกำหนดให้มีประกาศมหาวิทยาลัยธรรมศาสตร์ ว่าด้วยหลักเกณฑ์และวิธีการนับเวลาการดำรงตำแหน่งและปฏิบัติหน้าที่ในตำแหน่งทางวิชาการ

อาศัยอำนาจตามข้อ ๑๐ และข้อ ๑๑ แห่งข้อบังคับมหาวิทยาลัยธรรมศาสตร์ ว่าด้วยคุณสมบัติ หลักเกณฑ์ และวิธีการแต่งตั้งและถอดถอนตำแหน่งทางวิชาการของคณาจารย์ประจำซึ่งเป็นพนักงานมหาวิทยาลัยธรรมศาสตร์ พ.ศ. ๒๕๖๑ อธิการบดีโดยข้อเสนอแนะของคณะกรรมการพิจารณาตำแหน่ง  
ทางวิชาการ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ ว่าด้วยหลักเกณฑ์และวิธีการนับเวลาการดำรงตำแหน่งและปฏิบัติหน้าที่ในตำแหน่งทางวิชาการ พ.ศ. ๒๕๖๑”

**ข้อ ๒** ประกาศนี้ให้ใช้บังคับตั้งแต่วันที่ ๑ พฤศจิกายน ๒๕๖๑ เป็นต้นไป

**ข้อ ๓** ผู้ขอกำหนดตำแหน่งทางวิชาการต้องมีระยะเวลาปฏิบัติงานเป็นไปตามที่กำหนดไว้ในข้อบังคับมหาวิทยาลัยธรรมศาสตร์ ว่าด้วยคุณสมบัติ หลักเกณฑ์ และวิธีการแต่งตั้งและถอดถอนตำแหน่ง  
ทางวิชาการของคณาจารย์ประจำซึ่งเป็นพนักงานมหาวิทยาลัยธรรมศาสตร์ พ.ศ. ๒๕๖๑

**ข้อ ๔** ในกรณีที่ผู้ขอกำหนดตำแหน่งทางวิชาการเคยเป็นอาจารย์ประจำในสถาบันอุดมศึกษาอื่น หรือเคยเป็นอาจารย์พิเศษของมหาวิทยาลัยให้นำเวลาในการปฏิบัติหน้าที่อาจารย์ประจำในสถาบันอุดมศึกษาอื่น หรือเคยเป็นอาจารย์พิเศษของมหาวิทยาลัยมานับเป็นระยะเวลาการปฏิบัติหน้าที่ได้

**ข้อ ๕** กรณีที่ผู้ขอกำหนดตำแหน่งทางวิชาการได้ลาศึกษาเต็มเวลา ลาฝึกอบรมเต็มเวลา   
ลาติดตามคู่สมรส ลาไปปฏิบัติงานวิจัยเต็มเวลา หรือในระหว่างที่ถูกยืมตัวไปปฏิบัติราชการอื่นเต็มเวลา ให้ยกเว้นการนำระยะเวลาดังกล่าวมานับเป็นระยะเวลาปฏิบัติหน้าที่ในตำแหน่งของผู้ขอกำหนดตำแหน่งทางวิชาการ

**ข้อ ๖** กรณีลาศึกษาเต็มเวลาหรือฝึกอบรมเต็มเวลาทั้งในประเทศและต่างประเทศ และประสงค์จะขอตำแหน่งทางวิชาการก็ให้เสนอขอก่อนวันที่ได้รับอนุมัติให้ไปศึกษาหรือฝึกอบรม และต้องเป็นการขอตำแหน่งทางวิชาการ โดยวิธีปกติเท่านั้น

ประกาศ ณ วันที่ ๒๙ เดือน ตุลาคม พ.ศ. ๒๕๖๑

(รองศาสตราจารย์ เกศินี วิฑูรชาติ)

อธิการบดี